НЕКИ АСПЕКТИ РИЗИКА У ОСИГУРАЊУ 
ЕКСТРЕМНИХ СПОРТОВА

Апстракт

Намера аутора у овом раду била је анализа појмова „спорт” и „екстремни спорт” и њихових битних разлика, врста осигурања учесника у екстремним спортовима, као и различитих аспеката процене ризика пре закључења уговора о осигурању. Приликом спровођења истраживања закључци су извлачени на основу природе екстремних спортова и специфичности појединих, на основу проучене литературе. Мишљења и ставови који су навођени послужили су за истицање значаја неких, али не свих постојећих аспеката или карактеристика екстремног спорта. Зато је рад подељен у делове посвећене: појму спорта, пореклу и појму екстремних спортова; врстама осигурања ризика екстремних спортова; апектима процене ризика у осигурању лица која се баве екстремним спортом и превентивним мерама приликом бављења екстремним спортовима. У раду су коришћени извори правне, психолошке и опште теорије ради објашњења мотива за бављење екстремним спортовима, национални прописи само у мери у којој је то било неопходно у контексту излагања, а услови осигурања да би се указало на садржину и разлике у појединим врстама осигурања на српском и британском тржишту.

Кључне речи: екстремни спорт, ризик, незгода, одговорност


SOME ASPECTS OF RISKS IN EXTREME SPORTS INSURANCE

Abstract

The author’s intention in this paper was to analyze the terms “sport” and “extreme sport” and their essential differences, types of extreme sports insurance, as well as aspects of risk assessment before insurance contract formation. When conducting the research, conclusions were drawn from the literature on the nature and specifics of certain extreme sports. The opinions and attitudes cited served to highlight the importance of some, but not all aspects or extreme sports’ features. This led to the following division of the paper: the concept of sport, the origin and concept of extreme sports; types of risks in extreme sports insurance; aspects of risk assessment in the insurance of persons engaged in extreme sports and preventive measures in extreme sports. The sources of legal, psychological and general theory were used about the motives for extreme sports engagement, national regulations to the extent of contextual necessity, and insurance conditions about the content and differences of various insurances in the Serbian and British markets.

ПОЈАМ СПОРТА, ПОРЕКЛО И ПОЈАМ ЕКСТРЕМНОГ СПОРТА

Пре улажења у карактеристике и специфичности постављене теме и одабраних питања у циљу истраживања осигурања ризика екстремних спортова, прво је неопходно дефинисати сам појам „спорта.” Његовим дефинисањем учинићемо први корак ка разумевању онога шта се подразумева под појмом „екстремни спорт.” Тиме ћемо, такође, утврдити бар оквирну поделу разних врста екстремних спортова.
Именица „спорт” потиче из прве половине 14. века, од англо-француске речи  disport која означава „активност која пружа забаву, задовољство или рекреацију”  (Etymonline, 2023). Спортска организација SportAccord из Лозане, Швајцарска (организатор који заступа олимпијске и неолимпијске међународне спортске федерације – прим. аут.), дефинисала је критеријуме који морају кумулативно бити испуњени да би се нека активност сматрала спортом. Тако, спорт чије се међународно признање захтева, треба да: 1) садржи елемент такмичења, 2) није штетан за жива бића, 3) не користи опрему производену само од једног произвођача и 4) не заснива се на елементу „среће” који је део тог спорта (SportAccord, 2010).
Европска повеља о спорту (донета 1975. године, измењена и допуњена 1992, 2001. и 2021. године, даље у тексту: ЕПС) садржи оквир за политику у спорту који је свака европска држава дужна да спроводи, „спорт” дефинише као све облике физичке активности које, путем повременог или организованог учешћа, имају за циљ одржавање или унапређивање физичке спремности и менталног здравља, којим се формирају друштвени односи или постижу резултати на такмичењима свих нивоа (Recommendation CM/Rec(2021)5, чл. 2, ст. 1). Из наведене дефиниције произилази бар два недостатка. По првом, дефиницијом нису обухваћени спортови у којима нема физичке активности као на пример, мисаоне игре шах и бриџ. Српски Закон о спорту из 2016. године  јасно дефинише спортске активности као све облике физичке и умне активности (чл. 3, ст. 1, тач. 1), па не пати од уоченог недостатка у дефиницији спорта из ЕПС. Други недостатак је непотпуност дефиниције из ЕПС, јер она има само делимичну примену на екстремне спортове. Ово зато што екстремни спортови могу да служе искључиво разоноди и забави, а не нужно успостављању друштвених односа, одржавању или унапређивању физичке спремности или постизању некаквих резултата. Примећујемо да је дефиниција Европске повеље о спортовима у складу са листом спортова Међународног комитета олимпијских игара по критеријуму физичке активности, због чега горепоменути мисаони спортови нису у њиховом програму (IOC, n/a). Са друге стране, дефиниција Европске повеље о спортовима је довољно апстрактна да обухвата и спортове који се сврставају у екстремне, а налазе се у програму Олимпијских игара. То су на пример, BMX бициклизам слободни стил, планински бициклизам и скејтбординг (IOC, n/a). Поред наведених физичких и мисаоних спортова, постоје и посебне подврсте спортова у којима спортисти користе моторна возила или животиње. У том смислу разликујемо мото-спортове као што су картинг, мотоциклизам, формула 1 и коњичке спортове (касачке трке, препонско јахање и поло).
Према енциклопедији Britannica „екстремни спортови” су спортски догађаји или слободне активности које карактерише велика брзина и висок ризик и налазе се ван традиционалне класификације спортова (Britannica, 2023). Тешко је тачно одредити када се овај појам први пут појавио, али многи верују да се он може уочити од раних 70-их година 20. века, када су пењање по стенама и маратонско трчање, тада сматрано екстремним, стекли популарност (Winsborough, 2009). Према истом аутору, екстремни спортови можда су толико постали популарни због повећане тражње за опасностима и узбуђењем који не постоје у безбедности савременог живота. Једно од прихватљивих објашњења једног од доминантних мотива због којег неки појединци свесно себе излажу опасности од повређивања или смрти током бављења екстремним спортом је емоционална разноликост доживљена током активности, као што су нервозно ишчекивање, узбуђење, мир, олакшање, самопоуздање и осећај постигнућа (Stringer, 2023, стр. 4). 
Са упражњавањем екстремних спортова убрзо је почео да се развија и тзв. рекреативни туризам. У Србији се последњих година све више говори о развоју нових производа који су атрактивни на међународним туристичким тржиштима, посебно када је реч о рекреативном туризму (Gligorijević, Kostadinović, 2023). Међутим, рекреативни туризам се разликује од екстремног спорта највише по интензитету залагања и професионализма. Због тога се екстремни спортови у склопу правне теорије о здравственом осигурању поистовећују са појмом „авантуристичких спортова” да би се указало на одређену категорију активности на отвореном (Buckeley, 2018, стр. 3).
Поистовећивање екстремних са авантуристичким спортовима, наизглед, делује неубедљиво. Одлучујућа разлика између екстремних и авантуристичких спортова лежи у томе што се авантуристичким спортовима могу бавити аматери – почетници, док су под надзором обученог водича и примењују јасне безбедносне протоколе (на пример, падобранство, банџи скакање, рекреативно – туристичко роњење). Ипак, авантуризам је субјективно виђење неке активности, јер оно што неком лицу представља опасну и физички захтевну активност, обученом и искусном водичу представља дневну рутину (Buckley, 2018, стр. 8). Колико је тешко повући границу између авантуристичких и екстремних спортова говори и то да се скејтбординг може сврставати у обе групе зависно од начина на који се он изводи (Hawk, 2023).


ВРСТЕ РИЗИКА У ОСИГУРАЊУ ЕКСТРЕМНИХ СПОРТОВА

Као и свака активност, и бављење екстремним спортовима по својој опасној природи подразумева бројне ризике којима је изложен осигураник. Осигураник може да буде појединац који се бави екстремним спортом, спортска или друга организација која је организатор и / или пружалац услуге екстремног спорта.
Међутим, британски осигуравачи наступају са производима за осигурање спортова који на једном месту садрже различите врсте покрића. На тај начин је информисање заинтересованих лица и спортских организација за осигурањем далеко лакше и брже, јер се у једном документу налазе општи и посебни услови осигурања. Потенцијалним осигураницима су на располагању за разматрање комбинације покрића, у зависности од њихових потреба и законске обавезе, културе осигурања и осећаја изложености одређеним врстама ризика: од последица несрећног случаја до законске одговорности и разних врста штета које могу да се претрпе током учествовања у екстремном спорту.


Осигурање од последица несрећног случаја (незгоде)

Ова врста осигурања спада у неживотна осигурања лица по природи накнаде која има обештећујући карактер. На српском и британском тржишту осигурања њено осигуравајуће покриће обухвата: смрти услед несрећног случаја, трајног губитка опште радне способности (инвалидитета), пролазне неспособности за рад (дневна накнада) и нарушења здравља које захтева лекарску помоћ (трошкови лечења и болнички дани) (Big Cat Insurance, 2021, стр. 16; ДДОР Нови Сад, 2019, чл. 2, ст. 2; Ripe Insurance Services Limited, 2021a, стр. 13; Wiener Städtische osiguranje, 2020, чл. 3, ст. 1). За разлику од српског, на британском тржишту осигурања не пружа бенефиције због пролазне неспособности за рад (дневна накнада). 
Осигураници могу да буду регистровани спортски такмичари, чланови спортских организација, али и спортисти аматери. Треба рећи да је српско тржиште осигурања екстремних спортова неразвијено и да производи осигурања институционално признатих спортова предвиђају веома ограничен број екстремних спортова за које се пружа покриће, и то: (1) управљање и вожња авионом и другим ваздухопловима свих врста, осим у случају када се осигураник налази у својству путника у јавном ваздушном превозу; (2) спортски скокови падобраном; и (3) тренинзи и учешће осигураника у јавним спортским такмичењима у својству регистрованог члана спортске организације у следећим спортским гранама: фудбал, хокеј на леду, џиу-џица, џудо, карате, бокс, скијање, рагби, рвање, скијашки скокови, алпинизам, спелеолошке активности, подводни риболов, аутомобилске и мотоциклистичке брзинске трке, мотокрос, гокард (Wiener Städtische osiguranje, 2020, члан стр. 10). При томе, осигуравачи не искључују своју обавезу ни када није посебно уговорено покриће за неки други спорт и није плаћена одговарајућа премија. Ако дође до наведене ситуације, а несрећни случај настане, уговорене осигуране суме смањиће се сразмерно односу између премије коју је требало платити и стварно плаћене премије. За разлику од британског тржишта, услови осигурања спортиста од последица незгоде на српском тржишту не садрже посебне, специфичне обавезе осигураника у погледу превенције настанка осигураног случаја приликом бављења екстремним спортом. Постоје два услова покрића у случају управљања ваздухопловима, пловним објектима, моторним и другим возилима: по првом, осигураник мора да поседује прописану службену исправу која даје овлашћење возачу за управљање и вожњу том врстом и типом ваздухоплова (UNIQA neživotno osiguranje, 2015, чл. 11, ст. 5, тач. 5; Wiener Städtische osiguranje, 2020, чл. 11, ст. 1, тач. 5), док по другом, не сме да постоји доказана узрочна веза деловања наркотичних средстава или алкохолисаног стања осигураника и настанка несрећног случаја (Wiener Städtische osiguranje, 2020, чл. 11, ст. 1, тач. 9).
За поједине екстремне спортове се прописима регулишу услови за уређење, одржавање и опремање спортског терена, правила за пружање услуга, обележавање и постављање сигнализација на терену, коришћење средстава превоза, безбедност и ред и подучавање. Обавеза је свих који користе спортски терен да се придржавају поменутих правила понашања. Поред наведених питања, истим законом је могуће прописати и поједине врсте обавезних осигурања. У том смислу, српским Законом о јавним скијалиштима посебно су уређена питања битна за осигурање од незгоде. Правно лице или предузетник који пружа услуге школе скијања, уз сагласност скијашког центра, поред осталог, мора да буде регистрован за делатности спортског подучавања, има неопходне лиценце и уговор о осигурању корисника услуга подучавања од последица незгода (Закон о јавним скијалиштима, 2006, чл. 62).


Осигурање зараде

Телесна повреда осигураника проузрокована бављењем екстремним спортом због које настане пролазна неспособност за рад, спречава осигураника да се бави уобичајеним послом или занимањем. У том случају, на британском тржишту надокнада зараде врши се маскимално педесет две недеље после дана настанка незгоде до износа осигуране суме или седамдесет пет процената од зараде већ према томе који је износ мањи (Ripe Insurance Services Limited, 2021а, стр. 14). Српско тржиште осигурања у наведеном случају оставља могућност осигуранику да уговори одређени износ дневне накнаде до престанка неспособности за рад, али најдуже двеста дана (UNIQA neživotno osiguranje, 2015, чл. 17, ст. 9; Wiener Städtische osiguranje, 2020, чл. 19, ст. 9).


Осигурање спортске опреме

Уобичајено је да се ствари које се осигуравају дефинишу полисом осигурања како би било јасно на шта се односи обавеза осигуравача. Британско тржиште осигурања дефинише спортску опрему као опрему која се дирекнто користи у вези са предметним спортом, укључујући аудио и визуалне уређаје (са батеријама), одећу и прибор, пртљаг, личне ствари и трофеје (Ripe Insurance Services Limited, 2021a, стр. 8). Украдена, изгубљена или случајно или од стране трећих лица оштећена спортска опрема која се користи за екстремни спорт, мора се чувати закључана о ормарићима и не сме се остављати на отвореном, без надзора. Ако су испуњени претходно наведени услови, изгубљена или оштећена спортска опрема покривена је у висини трошкова њене поправке или замене, максимално до суме осигурања (Ripe Insurance Services Limited, 2021a, стр. 15).


Осигурање од одговорности

Осигурање од одговорности може да се спроводи као осигурање за штете нанете трећим лицима и имовини које су последица бављења екстремним спортом и као осигурање од одговорности лица која су организатори или пружаоци услуге екстремног спорта. Под штетама трећим лицима подразумевају се телесне повреде, смрт, болест и менталне повреде (Ripe Insurance Services Limited, 2021a, стр. 10). Ако је у питању осигурање аматера-појединаца, ради се о добровољном осигурању од одговорности, али ако је у питању организатор или пружалац услуге екстремног спорта, онда осигурање од одговорности може бити законом прописано као обавезно. Осигурање од одговорности може да се преклапа и са обавезним осигурањем лица од незгоде на одређеном спортском или другом терену (национални паркови). На пример, скијашки центар може да обавља делатности, односно послове везане за коришћење скијалишта, између осталог, и под условом да закључи уговор о осигурању скијаша и других непосредних корисника скијалишта од последица незгода на скијалишту (Закон о јавним скијалиштима, 2006, чл. 33, ст. 1, тач. 7). У Француској која има дугу традицију система обавезног осигурања разних врста ризика, прописана је обавеза осигурања од грађанске одговорности лица које учествује у рекреативном подводном риболову и приватног организатора спортских догађаја са учешћем копнених моторних возила (Code du sport, 2006, чланови 321-3, 331-10).


Осигурање од професионалне одговорности

У осигурању ризика екстремних спортова не осигуравају се само учесници, већ и инструктори и тренери. Осигурани случај настаје због повреде професионалне дужности по уговору или на други законити начин у вези са грађанском одговорношћу која проистиче из немарних радњи, грешака или пропуста учињених у спорту који представља професију инструктора или тренера (Ripe Insurance Services Limited, 2021a, стр. 12). То могу бити изричити или прећутни, погрешни или неадекватни савети, радње, покрети и сл. инструктора или тренера, који наведу учесника у екстремном спорту да, верујући у њихову стручност и искуство, уради нешто на своју штету или, једноставно, претрпи штету без свог активног доприноса. Осигурање од професионалне одговорности покрива одштетни захтев и трошкове одбране које би инструктор или тренер могао да има ако учесник у екстремном спорту поднесе одштетни захтев, без обзира да ли је он основан или неоснован. Опште је прихваћено у пословној пракси српског и британског тржишта да осигурани случај настаје само ако је одштетни захтев поднет током периода осигурања (Wiener Städtische osiguranje, 2020b, чл. 7, ст. 1; Ripe Insurance Services Limited, 2021a, стр. 12). На српском тржишту осигурања крајњи рок за подношење одштетног захтева у овој врсти осигурања од одговорности износи пет година, што представља законски објективни рок застарелости од дана када је штета настала (Закон о облигационим односима, 1978, чл. 376, ст. 2).


АПЕКТИ ПРОЦЕНЕ РИЗИКА У ОСИГУРАЊУ ЛИЦА
КОЈА СЕ БАВЕ ЕКСТРЕМНИМ СПОРТОМ

Професионални спортисти и лица која се аматерски баве екстремним спортовима у Србији, теже могу да закључе полисе осигурања због виших премија које одговарају повећаној учестаности настанка штете (Пиљан, Пиљан, Лукић, 2019, стр. 81; Станић, 2017, стр. 497). Због тога је за осигуравача од велике важности процена општих и специфичних ризика конкретног екстремног спорта или активности.
Процес преузимања ризика екстремних спортова у осигурање на првом месту почиње од адекватно састављених услова осигурања. Неопходно је одредити када настаје обавеза осигуравача, односно шта се сматра осигураним несрећним случајем. По опште прихваћеном стандарду, несрећни случај физичког лица настаје нарушавањем његовог телесног интегритета и здравља (Калинић, Војиновић, Жарковић, 2012, стр. 113). Другим речима, на српском и британском тржишту осигурања је опште прихваћено да је несрећни случај сваки изненадни и од воље осигураника независни догађај који, делујући углавном споља и нагло на тело осигураника, проузрокује његову смрт, потпуни или делимични инвалидитет, пролазну неспособност за рад или нарушење здравља које захтева лекарску помоћ (Big Cat Insurance, 2021, стр. 7, 16; ДДОР Нови Сад Sad, 2019, чл. 5, ст. 1; Ripe Insurance Services Limited, 2021a, стр. 8). Околности и догађаји који доводе до обавезе осигуравача у осигурању од несрећног случаја дефинисани су условима осигурања. Примера ради, то су: гажење, судар, удар каквим предметом или о какав предмет, удар електричне струје или грома, пад, оклизнуће, сурвавање, рањавање оружјем, разним другим предметима или експлозивним материјама, убод каквим предметом, удар или ујед животиње и убод инсекта, изузев ако је таквим убодом проузрокована каква инфективна болест (ДДОР Нови Сад, 2019, чл. 5, ст. 2). 
Осигуравајуће друштво мора да идентификује ризике и процени њихову тежину. То значи да оно мора да одмери потенцијалну величину губитка и вероватноћу његовог настанка (Јовановић, 2016). Уобичајено је да осигуравачи врше категоризацију спортова према разредима опасности од настанка осигураног случаја. Разреди опасности могу да имају мањи или већи распон зависно од процене осигуравача, при чему у први разред спадају спортови са најмањом учестаношћу, а сваки следећи разред означава спортове са све већом учестаношћу штете због које осигураници плаћају већу премију. Наведеном методологијом екстремни спортови, по правилу, се сврставају у највиши разред опасности (Ripe Insurance Services Limited, 2021b). Примера ради, у једној студији од укпно 533 планинара на британским експедицијама изнад 7.000 м надморске висине између 1968. и 1987. године, 23 је погинуло, што представља 43.000 микроморта (микровероватноћа од 1 у 1.000.000 од наступања смрти по једном успону) и планинарење чини ризичнијим од просечне мисије бомбардовања у Другом светском рату (Spiegelhalter, 2014).
Проблеми у процени ризика такође могу настати јер осигураници често учествују у неколико екстремних спортова, повећавајући ризик од повреде или смрти. Спортови који укључују велику брзину, велике висине или дубине, огроман физички напор или снагу, или специјализовану опрему захтевају пажљиво преузимање у осигурање. 
Предуслов обавезе осигуравача је настанак ризика обухваћених условима полисе осигурања, јер доводе до наступања осигуране штетне последице (Јовановић, 2016, стр. 80). Када је реч о екстремним спортовима, тежина ризика мора oдрaжавати врсту спорта у питању како би се одредиле његове специфичне опасности и могуће последице. Британско тржиште осигурања осигурава ризике разних екстремних спортова у склопу путничког осигурања, осигурања спортиста или здравственог осигурања. Оно такође примењује одређена ограничења или потпуна искључења из покрића неких екстремних спортова. На пример, лица која се баве скоковима падобраном, скајдајвингом и BASE скоковима (скокови са фиксних грађевинских и других објеката који су ниже висине од препоручене висине за отварање падобрана због чега постоји велика опасност да учесник удари у објекат са којег је скочио /Booth, Thorpe, 2007, 20; Brymer, 2010, стр. 3; Winsborough, 2009, стр. 1) не могу да се осигурају од ризика тешких болести и губитка прихода (AVIVA, 2022,  стр. 31). У полисама путничког осигурања, ризици незгоде физичких лица се такође ограничено покривају у активностима планинарења и пењања уз стене. Нека допунскa покрићa важе ако су посебно уговорена, плати додатна премија и под условом да се те активности одвијају до 4.000 метара надморске висине и обавезно ван зимског периода (AVIVA, 2022, стр. 31), док је у другим до 6.000 метара (Big Cat Insurance, 2021, стр. 13). Ипак, и овде треба имати у виду да осигурање ризика планинарења изнад одређене надморске висине, али ниже од претходно наведене максималне, условљено је претходном писменом сагласношћу осигуравача за покриће (Ripe Insurance Services Limited, 2021a, стр. 20).
Процес процене ризика такође мора да узме у обзир старост подносиоца захтева, искуство и све претходне несреће, као и укупну гарантовану суму. Када се ради о старости трећег осигураног лица, треба имати у виду законска ограничења везано за ризик смрти и пословне способности. Ништаво је осигурање за случај смрти трећег лица млађег од четрнаест година, као и лица потпуно лишеног пословне способности, док је за пуноважност осигурања за случај смрти трећег лица старијег од четрнаест година потребна писмена сагласност законског заступника, као и писмена сагласност сваког осигураног лица (Закон о облигационим односима, 1978, чл. 947). На српском тржишту осигурања могу се осигурати лица од четрнаесте до седамдесет пете године живота (ДДОР Нови Сад, 2019, чл. 4, ст. 1).


ПРЕВЕНТИВНЕ МЕРЕ У ЕКСТРЕМНИМ СПОРТОВИМА

У неким полисама осигурања превентивне мере су одређене на општи начин за све врсте екстремних спортова. Тако је обавеза осигуравача искључена ако током екстремне активности или спорта осигураник није носио препоручену или признату безбедносну опрему (кациге, заштитне наочаре, штитници за уста, заштита за лице, џок траке, прслуци за спасавање, заштитне простирке, јастучићи и штитници, заштитна обућа и подстављена одела отпорна на пламен за мотоциклисте и учеснике мотокроса /Medic8, n/a) или није поштовао безбедносне процедуре, прописе или правила организатора или пружаоца услуге (Big Cat Insurance, 2021, стр. 13). Ако се ради о пењању (алпинизму), онда поред наведене опреме неопходно је имати и све што је потребно ради боравка на тродневном успону као што су храна, вода и топла одећа (Booth, Thorpe, 2007, стр. 68). Чланство лица у специјализованом клубу или удружењу већа је гаранција превенције ризика осигуравачу него када осигурава само једног аматера-појединца, поготово почетника. Посебан аспект превенције настанка осигураног случаја у осигурању ризика екстремних спортова свакако је и претходно искуство и вештина осигураника. Уколико је осигураник способан да спречи панику, остане прибран, концентрисан и задржи вештину јасног и доброг расуђивања у датом окружењу, онда би и то помогло да га заштити од повређивања или смрти (Brody, 2016; Brymer, 2010; Buckley, 2018, стр. 8).
Заједничко свим екстремним спортовима је да сваки од њих има неке специфичне заштитне мере. То су поступци и радње и средства заштите помоћу којих се настоји предупредити настанак штетног догађаја или бар смањити таква могућност (Жарковић, 2013, стр. 156). Тако се на пример, ризици планинарења и пењања уз стене покривају уз још неколико допунских услова типичних за те активности. Осигуравач признаје у покриће штете настале само током планинарења и пењања у организованим групама, коришћењем безбедносних конопаца и квалификованих водича (Big Cat Insurance, 2021, стр. 13). Поред наведеног, безбедносни конопци и заштитна опрема морају да буду професионалног квалитета и произведена од специјализованог произвођача (Ripe Insurance Services Limited, 2021a, стр. 21). Ипак, ни добра обука, ни заштитна опрема нису гаранција безбедности екстремних спортиста од неочекиваних догађаја, мимо њихове контроле и утицаја као што су: квар на опреми, временске неприлике (олуја, лавина) или поремећај њихових планова (Cliff’s Notes, n/a).
По правилу, национални паркови такође прописују правила за управљање рекреативним активностима од којих многе спадају у екстремне спортове, али и задржавају право да их забране на заштићеном подручју (National Park Service, 2006, стр. 101). Рекреативно роњење такође карактеришу неке посебне околности у вези са искљученим ризицима. На пример, британско тржиште осигурања сматра превеликим ризицима роњење дубље од 40 метара, роњење у подводним олупинама или пећинама, покушаје рекорда дубинског зарона или необучене ронице, па они захтевају посебну анализу и процену (Royal London, 2023, стр. 22). Ово је сасвим разумљиво због физике флуида која плућа рониоца излаже огромном напору што је зарон дубљи. Чињеница је да се притисак воде на сваких десет метара дубине повећава за једну атмосферу и да се запремина плућа на десет метара дубине смањује на половину нормалне због пуњења телесним течностима, па долази до веће потрошње кисеоника и опасности губитка свести приликом изрона (Booth, Thorpe, 2007, стр. 99). 
Ако се осигуравају ризици спортова у којима постоји контакт осигураника са противником тзв. хладним оружјем, предуслов обавезе осигуравача је да је осигурани случај проузрокован оружјем које је било затупљено или гумирано и да су учесници у борби носили заштитну опрему (Ripe Insurance Services Limited, 2021b). Процена тежине ризика активности немоторизованог и моторизованог обешеног једрења (hang gliding) обухватају лебдење падобраном у столици или за пречком (paragliding), лебдење падобраном везаним конопцем за пловило (paradescending, parasailing), укључујући и управљање осталим врстама ваздухоплова обавезно привлачи посебну пажњу и захтева опрез. Процена ових ризика, поред осталог, полази од броја сати летења лица које се осигурава, али и података о евенуталним намерама постизања неког рекорда, учествовања на такмичењу, изложби или на акробатским наступима (Friends Provident International Limited, 2018, стр. 4).


ЗАКЉУЧАК

Екстремни спортови су активности које лица излажу ризицима повреде или смрти, као и различитим врстамa материјалних штета. Због изузетно високе вероватноће настанка осигураног догађаја, ризици екстремних спортова захтевају посебну пажњу приликом преузимања у осигурање. Сваки екстремни спорт карактеришу различити механизми испољавања, па се и природа опасности разликује у сваком од њих. Међутим, заштитне мере приликом бављења екстремним спортовима нису апсолутна гаранција немогућности настанка осигураног случаја. Тржиште осигурања Републике Србије није у потпуности прилагођено специфичностима различитих екстремних спортова. Услови осигурања од последица несрећног случаја српског и британског тржишта поклапају се у дефиницији, с тим да се на српском тржишту дају примери догађаја у којима може доћи до незгоде. Иако је српско тржиште осигурања способно да понуди комбиновани производ осигурања за лица, клубове и удружења која се баве екстремним спортовима, услови осигурања спортиста искључиво пружају покриће од незгоде лица. Британско тржиште је флексибилније јер се у једном производу нуде различите врсте осигурања и покрића, па је уговарачу осигурања лакше да се упозна са могућностима које има у вези са сопственим осигурањем. 

SOME ASPECTS OF RISKS IN EXTREME SPORTS INSURANCE 
		
Summary

The definition of extreme sports goes beyond framework of the recognized sports, although some extreme sports are in the program of the Olympic Games. Recognized sports serve to maintain or improve physical fitness, build social relationships or achieve results in competitions of all levels. Extreme sports are practiced for leisure and entertainment, but often for personal affirmation of skill and audience impression. Various cover combinations are available to potential policyholders, depending on their needs and legal obligations, insurance culture and sense of exposure to risks: from the personal accident to legal liability and diverse damages while participating in extreme sports. Insurance of extreme sports’ risks can be individual or collective. The insured can be a person engaged in extreme sports, an instructor or coach, and an organization obliged to maintain and equip the field for the competition and meet all the safety requirements on the field. The underwriting process in the first place begins with adequately formulated insurance conditions. It is necessary to determine when the insurer’s obligation arises, i.e. what event is insured. Furthermore, the insurance company should identify the risks and assess their severity. It is customary for insurers to categorize sports into the classes of insured event occurrence. The first class includes those with the lowest frequency, and each subsequent class indicates sports with an increased damage frequency requiring from the insured a higher premium. By the aforementioned methodology, extreme sports are classified in the highest danger class. Insureds must implement general and special protective measures. General precautionary measures require the insured to wear recommended or recognized safety equipment and to comply with the safety procedures, regulations or rules of the organizer or service provider. In a numerous extreme sports helmet, gloves and guards are minimal standard. By contrast, special preventative measures are used in specific extreme sports. Those can relate to safety ropes, straps etc. in alpinism, blunted or padded cold weapon in martial sports and so on.

